**מר ינוקא ומר קשישא- דף ז עמוד ב**

שני בניו אלו של רב חסדא מופיעים בש"ס במספר מקומות. במסכת כתובות (פט, ב) כותב **רש"י** שלרב חסדא היו שני בנים ששמם היה זהה "מר", וכדי להבדיל ביניהם , קראו למבוגר "מר קשישא" וצעיר "מר ינוקא".

לעומת זאת **התוספות** אצלינו כותב כי בן אחד נולד לרב חסדא בצעירותו ולכן קראו לו "מר ינוקא" [[1]](#footnote-1)והוא היה המבוגר יותר, ואילו הצעיר נולד לו בזקנותו ולכן קראו לו "מר קשישא"[[2]](#footnote-2)

המהר"ם מלובלין מסביר כי אם כשיטת רש"י הייתה הגמרא צריכה להזכיר קודם את מר קשישא, והגמרא מזכירה קודם את מר ינוקא.

לעומת זאת **היעב"ץ** בהגהותיו למסכת , כותב כי יתכן שהצעיר היה תלמיד חכם יותר מהמבוגר ולכן הזכירו קודם. כדוגמא מביא היעב"ץ משה ואהרן שבדרך כלל מוזכר משה קודם [[3]](#footnote-3) כי הוא היה בדרגה רוחנית גבוהה יותר למרות היותו הצעיר.

**האם אפשר לקרוא לשני ילדים של אותו אדם באותו שם?**

**בפתחי תשובה** (יו"ד , קטו, סק"ו) הביא כי בספר אדני פז כתב שאפשר לקרוא שני בנים באותו שם , אך בהשמטות לספר, כתב שלא לעשות כן מפני עין הרע.

לעומתו **בשו"ת הרמ"ץ** [[4]](#footnote-4) פסק שכמו בכל ענייני עין הרע "מאן דקפיד קפדינן בהדיה" ואם אותו אדם אינו חושש לכך, אין שום איסור לקרוא שני ילדיו באותו שם.

**בשו"ת[[5]](#footnote-5) דברי מלכיאל** [[6]](#footnote-6) נשאל שאלה מעניינת: האם אדם שיש לו בת בשם שמחה , יכול לקרוא לבנו גם כן שמחה?

בתשובתו הוא חילק בין תקופות הקדמונים לימינו . בתקופת הקדמונים קראו לילדים על שם מאורעות והכל היה ברוח הקודש ולכן לא נמנעו לקרוא שני ילדים באותו שם, אך בימינו קוראים פעמים רבות על שם הסבים ולכן לא קוראים על שם הסבא אלא ילד אחד בלבד. והוא מוסיף שרב חסדא היה אדם בעל רוח הקודש ולכן קרא לשני בניו על שם מאורע (שאיננו יודעים מהו) באותו שם.

בהמשך דבריו , הוסיף שיש גם חשש עריות כאשר יגורו שני האחים עם משפחותיהם באותו מקום ויכול להיות שיהיו בלבולים בענייני בינו לבינה באשר שמם זהה. ואם נקשה הרי רב חסדא קרא לשני בניו באותו שם? השיב כי בימים עברו שקראו על שם מאורע , כאשר גדל הילד היה יכול לשנות את שמו לשם אחר, אבל היום שקוראים על שם אבות והסבים , אין זה דרך ארץ לשנות את השם ולכן אין לקרוא בימינו לשני בנים באותו שם.

את הפסק הוא מסיים במילים הבאות:

"ובלא"ה אני תמה במה שנהגו לקרוא לנקיבות בשמות שנקראים בהם זכרים. ואין ראוי לעשות כן ויש בזה כמה חששות. וזכר לדבר יש מאיסור דאשה לא תלבש שמלת גבר"

גם בשו"ת **ציץ אליעזר** (חלק יא, סימן נו) נשאל שאלה דומה :

"נשאלתי באחד שכשנולדה לו בת, וחשש לפן לא יוליד עוד זכר, נתן לה שם אליעזרא אחר אביו שהיה שמו אליעזר, ולאחר מיכן נולד לו בן זכר ורצונו כעת לקרוא לו בשלימות אחר שם אביו אליעזר, אם אפשרי הדבר, או לא. וכיוצא בזה נשאלתי כמה פעמים בכל כדומה לזה"

הוא מחדש חידוש גדול וכותב כי כדי שהשמות לא יהיו זהים (על פי דברי הפת"ש שהובאו לעיל) , **רב חסדא עצמו** קרא לאחד "מר ינוקא" ולשני "מר קשישא".

ומסכם הציץ אליעזר את תשובתו , כי על פי שורת הדין אין בעיה מאחר שהשמות כלל לא זהים (לבת הוא קרא אליעזרא ולבן הוא רוצה לקרוא אליעזר) , אבל כדאי לחוש לחששו של הדברי מלכיאל שאין לקרוא לשני ילדים על שם סבא אחד ולכן הוא מייעץ להמנע.

מרן **הרב עובדיה יוסף** (מעיין אומר, ח"יב) פוסק עדיף לא להיות מוזר ולקרוא שני ילדים באותו שם. הוא מסתמך על דברי **החתם סופר** (אבן העזר, ג, סימן צ):

דלא שכיחא כלל שיהי' לאב א' ב' בנים בשיווי שמות וע"ד הזרות מצינו מר קשישא ומר ינוקא בני ר' חסדא

1. דבר משה- בדומה לזה ביאר רש"ר הירש את הפסוק "כחיצים ביד גיבור כן בני הנעורים"- אלו הבנים שנולדו להורים כאשר היה צעירים. [↑](#footnote-ref-1)
2. כלומר "מר" זה לא השם של הבן אלא "כשהיה מר (רבינו..)" [↑](#footnote-ref-2)
3. לדוגמא "משה ואהרן בכהניו..." [↑](#footnote-ref-3)
4. רבי מאיר צבי וייטמאייר , רבה של סאמבור , גליציה, במאה ה-19. [↑](#footnote-ref-4)
5. ח"ג, סימן עה [↑](#footnote-ref-5)
6. הרב מלכיאל צבי טננבוים, רב העיר לומז'ה. נפטר 1910 בדרכו חזרה מאסיפת רבנים בעיר פטרבורג [↑](#footnote-ref-6)